**LIETUVOS RESPUBLIKOS VYRIAUSYBĖ**



**N U T A R I M A S**

**DĖL LIETUVOS RESPUBLIKOS VYRIAUSYBĖS 1999 M. LAPKRIČIO 5 D. NUTARIMO NR. 1235 „DĖL LIETUVOS RESPUBLIKOS DIPLOMATINĖS TARNYBOS VEIKLOS“ PAKEITIMO**

2005 m. lapkričio 18 d. Nr. 1242

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 1999 m. lapkričio 5 d. nutarimą Nr. 1235 „Dėl Lietuvos Respublikos diplomatinės tarnybos veiklos“ (Žin., 1999, Nr. [95-2750](https://www.e-tar.lt/portal/lt/legalAct/TAR.73B0FE140F13); 2001, Nr. [73-2582](https://www.e-tar.lt/portal/lt/legalAct/TAR.22941C6C7742), Nr. [93-3280](https://www.e-tar.lt/portal/lt/legalAct/TAR.219B0A8C6909); 2002, Nr. [80-3453](https://www.e-tar.lt/portal/lt/legalAct/TAR.8214AD479B92), Nr. [97-4277](https://www.e-tar.lt/portal/lt/legalAct/TAR.C099F94B4D24); 2003, Nr. [26-1045](https://www.e-tar.lt/portal/lt/legalAct/TAR.E28B513C1D97), Nr. [40-1853](https://www.e-tar.lt/portal/lt/legalAct/TAR.74D9D6F6AC5D), Nr. [61-2800](https://www.e-tar.lt/portal/lt/legalAct/TAR.B6FDCDCC1041), Nr. [83-3794](https://www.e-tar.lt/portal/lt/legalAct/TAR.4C5EB17D57D8); 2004, Nr. [137-4989](https://www.e-tar.lt/portal/lt/legalAct/TAR.F7ECA87200D6); 2005, Nr. [45-1459](https://www.e-tar.lt/portal/lt/legalAct/TAR.C32815ADCD44), Nr. [82-3017](https://www.e-tar.lt/portal/lt/legalAct/TAR.1D9877EC7F35)) ir išdėstyti jį nauja redakcija:

**„LIETUVOS RESPUBLIKOS VYRIAUSYBĖ**

**NUTARIMAS**

**DĖL LIETUVOS RESPUBLIKOS DIPLOMATINĖS TARNYBOS VEIKLOS**

Vadovaudamasi Lietuvos Respublikos diplomatinės tarnybos įstatymu (Žin., 1999, Nr. [7-140](https://www.e-tar.lt/portal/lt/legalAct/TAR.46EF9E1D52E9)) ir Lietuvos Respublikos valstybės tarnybos įstatymu (Žin., 1999, Nr. [66-2130](https://www.e-tar.lt/portal/lt/legalAct/TAR.D3ED3792F52B); 2002, Nr. [45-1708](https://www.e-tar.lt/portal/lt/legalAct/TAR.5603BD9D8D74)), Lietuvos Respublikos Vyriausybė nutaria:

1. Nustatyti, kad šis nutarimas taikomas į Lietuvos Respublikos diplomatines atstovybes, konsulines įstaigas, atstovybes prie tarptautinių organizacijų ir specialiąsias misijas (toliau vadinama – atstovybė) paskirtiems diplomatams, priimtiems dirbti pagal darbo sutartis darbuotojams, taip pat į Lietuvos Respublikos diplomatines atstovybes, konsulines įstaigas ir atstovybes prie tarptautinių organizacijų paskirtiems ar perkeltiems kitiems valstybės tarnautojams (toliau vadinama – atstovybės darbuotojai) tiek, kiek jiems socialinių garantijų ir kompensacijų nenustato kiti teisės aktai.

2. Nustatyti, kad:

2.1. Diplomatams ir kitiems valstybės tarnautojams darbo užmokestis mokamas vadovaujantis Lietuvos Respublikos valstybės tarnybos įstatymu ir Lietuvos Respublikos diplomatinės tarnybos įstatymu.

2.2. Kitiems atstovybės darbuotojams mokama ši pareiginė alga (eurais):

2.2.1. administratoriui -1500;

2.2.2. specialiojo atašė padėjėjui – 1160;

2.2.3. sekretoriui, raštvedžiui, ūkvedžiui, vairuotojui – 990;

2.2.4. valytojui, kiemsargiui – 750;

2.2.5. vyresniajam specialiajam kurjeriui – 600;

2.2.6. specialiajam kurjeriui – 500.

2.3. Šio nutarimo 2.2 punkte nurodytiems atstovybės darbuotojams juos priėmusios valstybės institucijos ar įstaigos vadovo sprendimu teisės aktų nustatyta tvarka gali būti mokami priedai už aukštą kvalifikaciją, skubių, svarbių ar sudėtingų darbų (užduočių) atlikimą ir priemokos už laikinai nesančių darbuotojų funkcijų (pareigų) arba raštišku darbuotojo sutikimu – papildomų darbų atlikimą (jeigu nesudaroma papildoma darbo sutartis). Priedai ir (ar) priemokos skiriami nurodant konkretų terminą, bet ne ilgesnį kaip iki kalendorinių metų pabaigos. Bendra šių priedų ir priemokų suma neturi viršyti darbuotojo pareiginės algos dydžio.

3. Nustatyti, kad:

3.1. Diplomatams su darbu užsienyje susijusių išlaidų kompensacija ir kompensacijos jų šeimos nariams išlaikyti mokamos vadovaujantis Lietuvos Respublikos diplomatinės tarnybos įstatymu ir šiuo nutarimu.

3.2. Kitiems valstybės tarnautojams kartu su darbo užmokesčiu mokama su darbu užsienyje susijusių išlaidų kompensacija, taikant šiame punkte nurodytą koeficientą, kurio vieneto vertė litais lygi Lietuvos Respublikos Vyriausybės valstybės tarnautojams patvirtintam minimalios mėnesinės algos dydžiui:

3.2.1. specialiajam atašė – 10,5;

3.2.2. specialiojo atašė pavaduotojui, vyriausiajam specialistui – 9;

3.2.3. vyresniajam specialistui – 7,5;

3.2.4. specialistui – 6,5.

3.3. Kitam valstybės tarnautojui, kai kartu su juo gyvena sutuoktinis, kartu su darbo užmokesčiu mokama kompensacija, kurią sudaro 0,5 per mėnesį gaunamos su darbu užsienyje susijusių išlaidų kompensacijos. Ši kompensacija nemokama, jeigu sutuoktinis gauna pajamas, susijusias su darbo santykiais.

3.4. Kitam valstybės tarnautojui, kai kartu su juo gyvena jo vaikai (įvaikiai) iki 18 metų, jeigu jie nėra įstatymų nustatyta tvarka emancipuoti ar sudarę santuokos, už kiekvieną vaiką kartu su darbo užmokesčiu mokama kompensacija, kurią sudaro 0,2 per mėnesį jo gaunamos su darbu užsienyje susijusių išlaidų kompensacijos, jeigu vaikas (įvaikis) – iki 6 metų, 0,3 per mėnesį jo gaunamos su darbu užsienyje susijusių išlaidų kompensacijos, jeigu vaikas (įvaikis) – 6 ir daugiau metų.

3.5. Atstovybės darbuotojui – diplomatui ar kitam valstybės tarnautojui, kai kartu su juo gyvena vaikai (įvaikiai), valstybės institucijos ar įstaigos, į atstovybę paskyrusios ar perkėlusios diplomatą ar kitą valstybės tarnautoją, vadovo nustatyta tvarka mokama kompensacija:

3.5.1. iki 70 procentų vaikų (įvaikių) ikimokyklinio ugdymo išlaidoms kompensuoti;

3.5.2. iki 90 procentų vaikų (įvaikių) paprastai nuo 6 metų mokymosi išlaidoms kompensuoti, kol vaikas (įvaikis) įgis vidurinį išsilavinimą, bet ne ilgiau, iki jam sueis 20 metų.

3.6. Atstovybės darbuotojai ir kartu su jais gyvenantys jų šeimos nariai – sutuoktinis, nepilnamečiai vaikai (įvaikiai), jeigu jie nėra įstatymų nustatyta tvarka emancipuoti ar sudarę santuokos, arba pilnamečiai vaikai iki 20 metų, jeigu jie su atstovybės darbuotoju turi bendrą ūkį, nėra sudarę santuokos ir dar nėra įgiję vidurinio išsilavinimo, ir išlaikytiniai (nesvarbu, koks jų amžius) – nedarbingi dėl amžiaus ar neįgalumo asmenys, kurie buvo atstovybės darbuotojo išlaikomi iki darbo atstovybėje pradžios ar tapę nedarbingi po to, kai atstovybės darbuotojas pradėjo dirbti atstovybėje, kartu su atstovybės darbuotoju gyvenantys pilnamečiai vaikai, kurie tapo nedarbingi dėl neįgalumo, ir tėvai, kurie tapo nedarbingi dėl amžiaus ar neįgalumo (toliau vadinama – šeimos nariai), – apdraudžiami sveikatos draudimu:

3.6.1. kiekvieno atstovybės darbuotojo sveikatos draudimo išlaidoms metams skiriama iki 4635 eurų, o kiekvieno šeimos nario – iki 2320 eurų. Atstovybės darbuotojo ar jo šeimos nario sveikatos draudimo išlaidos, viršijančios nustatytą normą, gali būti padengiamos atitinkamai iš atstovybės darbuotojui ar jo šeimos nariui, kurio sveikatos draudimo išlaidos yra mažesnės už nustatytą normą, skirtos sveikatos draudimo metų išlaidų normos, tačiau bendros atstovybės darbuotojo ir jo šeimos narių metinės sveikatos draudimo išlaidos negali būti didesnės už jiems nustatytų sveikatos draudimo metų išlaidų normų sumą;

3.6.2. valstybėse, kuriose nėra galimybių apsidrausti sveikatos draudimu, apmokamos visos išlaidos, susijusios su diplomato ar jo šeimos narių asmens sveikatos priežiūra. Kitiems atstovybės darbuotojams taikomos šio nutarimo 3.6.1 punkto nuostatos.

4. Nustatyti, kad:

4.1. Atstovybės darbuotojams gyvenamųjų patalpų nuomos metų išlaidų norma priklauso nuo jų pareigybės (eurais):

4.1.1. ambasadoriui – ne daugiau kaip 26100;

4.1.2. laikinajam reikalų patikėtiniui, įgaliotajam ministrui – ne daugiau kaip 21700;

4.1.3. ministrui patarėjui, generaliniam konsului – ne daugiau kaip 18000;

4.1.4. patarėjui, specialiajam atašė, pirmajam sekretoriui, konsului – ne daugiau kaip 15600;

4.1.5. antrajam sekretoriui, trečiajam sekretoriui, atašė, vicekonsului, specialiojo atašė pavaduotojui, kitiems atstovybės darbuotojams – ne daugiau kaip 14500.

4.2. Gyvenamųjų patalpų nuomos metų išlaidų norma, nustatyta šio nutarimo 4.1 punkte, atstovybės darbuotojams didinama: jeigu kartu gyvena sutuoktinis – 15 procentų, jeigu kartu gyvena kiti šeimos nariai – už kiekvieną kitą šeimos narį 5 procentais. Gyvenamųjų patalpų nuomos metų išlaidų norma negali būti didinama daugiau kaip 40 procentų.

4.3. Už gyvenamųjų patalpų komunalines, ryšių paslaugas, reikiamų baldų nuomą ar įsigijimą (jeigu nuomojamos baldais neapstatytos gyvenamosios patalpos) gali būti mokama ar kompensuojama, neviršijant gyvenamųjų patalpų nuomos metų išlaidų normos, valstybės institucijos ar įstaigos, į atstovybę paskyrusios ar perkėlusios diplomatą, kitą valstybės tarnautoją ar priėmusios dirbti pagal darbo sutartį darbuotoją, vadovo nustatyta tvarka.

4.4. Kai užsienio reikalų ministro nustatyta tvarka Lietuvos Respublikos diplomatiniams atstovams nuomojamos rezidencijos, šio nutarimo 4.1.1 punkte nustatyta gyvenamųjų patalpų nuomos metų išlaidų norma, neviršijant atstovybei gyvenamųjų patalpų nuomai skirtų lėšų, gali būti netaikoma.

4.5. Jeigu atstovybė suteikia atstovybės darbuotojui atstovybei priklausančias gyvenamąsias patalpas, gyvenamųjų patalpų nuomos išlaidos neapmokamos.

5. Nustatyti, kad:

5.1. Kompensuojamos diplomato ar kito valstybės tarnautojo ir jų šeimos narių persikėlimo iš Lietuvos Respublikos į užsienio valstybę ir iš užsienio valstybės į Lietuvos Respubliką (ar į kitą valstybę) išlaidos iš valstybės institucijai ar įstaigai, į atstovybę paskyrusiai ar perkėlusiai diplomatą ar kitą valstybės tarnautoją, skirtų asignavimų:

5.1.1. kelionės visomis transporto priemonėmis, išskyrus taksi ir tarnybinį transportą, išlaidos (išlaidos transporto bilietams, jeigu keliaujama viešuoju transportu, arba išlaidos degalams, jeigu keliaujama savo transporto priemone);

5.1.2. turto persivežimo išlaidos.

5.2. Persikėlimo išlaidos apmokamos valstybės institucijos ar įstaigos, į atstovybę paskyrusios ar perkėlusios diplomatą ar kitą valstybės tarnautoją, vadovo nustatyta tvarka pagal faktines išlaidas patvirtinančius dokumentus, kuriuos diplomatas ar kitas valstybės tarnautojas privalo pateikti valstybės institucijai arba įstaigai ne vėliau kaip per 30 kalendorinių dienų po persikėlimo.

5.3. Diplomatui ar kitam valstybės tarnautojui išmokama vienkartinė įsikūrimo išmoka, lygi 740 eurų, o kiekvienam jų šeimos nariui – 350 eurų.

5.4. Kompensuojamos kartą per kalendorinius metus diplomatui ar kitam valstybės tarnautojui ir jų šeimos nariams kelionės į Lietuvos Respubliką ir atgal išlaidos, o kartu negyvenantiems šeimos nariams – kelionės pas diplomatą ar kitą valstybės tarnautoją ir atgal į Lietuvos Respubliką išlaidos.

5.5. Diplomatui ar kitam valstybės tarnautojui, tarnybos reikmėms naudojančiam netarnybinį automobilį, kas mėnesį gali būti mokama kompensacija degalų įsigijimo išlaidoms ir automobilio amortizacijai padengti Lietuvos Respublikos Vyriausybės nustatyta tvarka.

6. Nustatyti, kad:

6.1. Į tą pačią ar skirtingą atstovybes paskirtiems ar perkeltiems diplomatams ar kitiems valstybės tarnautojams ir jų sutuoktiniams, gyvenantiems toje pačioje vietovėje:

6.1.1. persikėlimo ir kelionių išlaidos apmokamos kiekvienam atskirai pagal nustatytas išlaidų normas, o su darbu užsienyje susijusių išlaidų kompensacijos – atsižvelgiant į pareigybę;

6.1.2. kai kartu su jais gyvena vaikai (įvaikiai), o su diplomatais – ir išlaikytiniai, Lietuvos Respublikos diplomatinės tarnybos įstatyme ir šiame nutarime nustatytos išlaidų normos ir kompensacijos jiems išlaikyti skiriamos vienam iš sutuoktinių, kuriam priklausytų didesnė išlaidų norma ir kompensacija.

6.2. Į tą pačią atstovybę ar skirtingas atstovybes paskirtiems, perkeltiems ar priimtiems dirbti atstovybės darbuotojams ir jų sutuoktiniams, gyvenantiems toje pačioje vietovėje, gyvenamųjų patalpų nuomos metų išlaidų norma, nustatyta šio nutarimo 4.1 punkte, skiriama vienam iš sutuoktinių (atstovybės darbuotojui), kuriam ši norma priklausytų didesnė.

7. Nustatyti, kad atstovybės darbuotojams, nurodytiems šio nutarimo 2.2 punkte, taikomos tik 2.2, 2.3, 3.6 (išskyrus šeimos narius), 4.5 ir gali būti taikomos 4.1.5 (ne daugiau kaip 70 procentų gyvenamųjų patalpų nuomos metų išlaidų normos) punktų nuostatos.

8. Leisti valstybės institucijos ar įstaigos, į atstovybę paskyrusios ar perkėlusios diplomatą, kitą valstybės tarnautoją ar priėmusios dirbti pagal darbo sutartį darbuotoją, vadovui, atsižvelgiant į valstybės, kurioje yra atstovybė, ypatumus ir gyvenimo lygio kitimus, iki 20 procentų didinti (mažinti) gyvenimo lygio vietos koeficientus ir gyvenamųjų patalpų nuomos lygio vietos koeficientus.

9. Patvirtinti gyvenimo lygio vietos koeficientus (pridedama).

10. Patvirtinti gyvenamųjų patalpų nuomos lygio vietos koeficientus (pridedama).“.

2. Nustatyti, kad:

2.1. Nauja redakcija išdėstyto Lietuvos Respublikos Vyriausybės 1999 m. lapkričio 5 d. nutarimo Nr. 1235 „Dėl Lietuvos Respublikos diplomatinės tarnybos veiklos“ 3.6 punktas įsigalioja nuo 2006 m. sausio 1 d., o iki tol taikoma ankstesnės redakcijos nutarime nustatyta sveikatos draudimo tvarka.

2.2. Nauja redakcija išdėstyto Lietuvos Respublikos Vyriausybės 1999 m. lapkričio 5 d. nutarimo Nr. 1235 7 punktas taikomas po šio nutarimo įsigaliojimo į atstovybes priimtiems ar perkeltiems darbuotojams.

2.3. Nauja redakcija išdėstytu Lietuvos Respublikos Vyriausybės 1999 m. lapkričio 5 d. nutarimu Nr. 1235 patvirtinti gyvenimo lygio vietos ir gyvenamųjų patalpų nuomos lygio vietos koeficientai įsigalioja nuo 2006 m. sausio 1 d., o iki tol taikomi ankstesnės redakcijos nutarime nurodyti koeficientai.

3. Pavesti Krašto apsaugos ministerijai parengti ir iki 2005 m. gruodžio 1 d. Lietuvos Respublikos Vyriausybei pateikti Lietuvos Respublikos Vyriausybės 2002 m. liepos 19 d. nutarimo Nr. 1210 „Dėl profesinės karo tarnybos karių ir krašto apsaugos sistemos valstybės tarnautojų, darbuotojų, perkeltų į Lietuvos Respublikos diplomatines atstovybes, atstovybes prie tarptautinių organizacijų, užsienio valstybių ir tarptautines karines ar gynybos institucijas, tarnybos sąlygų“ (Žin., 2002, Nr. [74-3208](https://www.e-tar.lt/portal/lt/legalAct/TAR.59096D85D871); 2004, Nr. [100-3710](https://www.e-tar.lt/portal/lt/legalAct/TAR.1528DC3C6DDA)) pakeitimo projektą.

4. Pavesti Vidaus reikalų ministerijai parengti ir iki 2006 m. sausio 1 d. Lietuvos Respublikos Vyriausybei pateikti projektą Lietuvos Respublikos Vyriausybės nutarimo, kuriame būtų nustatyta valstybės tarnautojų, perkeltų dirbti į pareigas tarptautinėje organizacijoje ar institucijoje, Europos Sąjungos institucijoje ar įstaigoje, socialinių garantijų taikymo ir kompensacijų mokėjimo tvarka, ir nustatyti, kad iki to laiko, kol bus nustatyta ši tvarka, valstybės tarnautojams, perkeltiems dirbti į pareigas tarptautinėje organizacijoje ar institucijoje, Europos Sąjungos institucijoje ar įstaigoje, taikoma nauja redakcija išdėstytame Lietuvos Respublikos Vyriausybės 1999 m. lapkričio 5 d. nutarime Nr. 1235 nustatyta socialinių garantijų taikymo ir kompensacijų mokėjimo tvarka.

Ministras Pirmininkas Algirdas Brazauskas

Užsienio reikalų ministras Antanas Valionis

PATVIRTINTA

Lietuvos Respublikos Vyriausybės

1999 m. lapkričio 5 d. nutarimu Nr. 1235

(Lietuvos Respublikos Vyriausybės

2005 m. lapkričio 18 d. nutarimo Nr. 1242

redakcija)

**GYVENIMO LYGIO VIETOS KOEFICIENTAI**

|  |  |
| --- | --- |
| Valstybės, miesto pavadinimas | Koeficientas |
| Afganistano Islamo Respublika, Čagčaranas, Kabulas, Heratas, Kalaji Nau | 2 |
| Airija, Dublinas | 1,35 |
| Austrijos Respublika, Viena | 1,3 |
| Argentinos Respublika, Buenos Airės | 1,1 |
| Baltarusijos Respublika: |  |
| Minskas | 1 (1,05)\* |
| Gardinas | 0,9 (0,95)\* |
| Belgijos Karalystė, Briuselis | 1,25 |
| Čekijos Respublika, Praha | 1,05 |
| Danijos Karalystė, Kopenhaga | 1,35 |
| Egipto Arabų Respublika, Kairas | 1,1 |
| Estijos Respublika, Talinas | 1 |
| Graikijos Respublika, Atėnai | 1,15 |
| Gruzija, Tbilisis | 1,1 (1,15)\* |
| Ispanijos Karalystė: |  |
| Madridas | 1,15 |
| Valensija | 1 |
| Italijos Respublika, Roma | 1,2 |
| Izraelio Valstybė, Tel Avivas | 1,25 |
| Japonija, Tokijas | 1,65 |
| Jungtinė Karalystė, Londonas | 1,4 |
| Jungtinės Amerikos Valstijos: |  |
| Vašingtonas | 1,3 |
| Niujorkas | 1,4 |
| Čikaga | 1,3 |
| Kanada, Otava | 1,2 |
| Kazachstano Respublika, Astana, Alma Ata | 1,1 |
| Kinijos Liaudies Respublika, Pekinas | 1,2 |
| Latvijos Respublika, Ryga | 1 |
| Lenkijos Respublika: |  |
| Varšuva | 1,25 |
| Seinai | 1 (1,1)\* |
| Nyderlandų Karalystė, Haga | 1,25 |
| Norvegijos Karalystė, Oslas | 1,35 |
| Portugalijos Respublika, Lisabona | 1,1 |
| Prancūzijos Respublika: |  |
| Paryžius | 1,35 |
| Strasbūras | 1,3 |
| Rusijos Federacija: |  |
| Maskva | 1,35 |
| Sankt Peterburgas | 1,1 |
| Kaliningradas | 1 (1,1)\* |
| Sovetskas | 0,9 (1)\* |
| Suomijos Respublika, Helsinkis | 1,35 |
| Švedijos Karalystė, Stokholmas | 1,35 |
| Šveicarijos Konfederacija, Ženeva | 1,4 |
| Šventasis Sostas | 1,2 |
| Turkijos Respublika, Ankara | 1,1 |
| Ukraina, Kijevas | 1,1 |
| Vengrijos Respublika, Budapeštas | 1,1 |
| Vokietijos Federacinė Respublika: |  |
| Berlynas | 1,3 |
| Bona | 1,2 |

\*Skliausteliuose nurodyti gyvenimo lygio vietos koeficientai netaikomi atstovybės darbuotojams, nurodytiems šio nutarimo 2.2 punkte.

Pastaba. Gyvenimo lygio vietos koeficientai taikomi šio nutarimo 2.2, 2.3, 3.1–3.4, 3.6 ir 5.3 punktuose nustatytoms išlaidų normoms.

\_\_\_\_\_\_\_\_\_\_\_\_\_\_

PATVIRTINTA

Lietuvos Respublikos Vyriausybės

1999 m. lapkričio 5 d. nutarimu Nr. 1235

(Lietuvos Respublikos Vyriausybės

2005 m. lapkričio 18 d. nutarimo Nr. 1242

redakcija)

**GYVENAMŲJŲ PATALPŲ NUOMOS LYGIO VIETOS KOEFICIENTAI**

|  |  |
| --- | --- |
| Valstybės, miesto pavadinimas | Koeficientas |
| Afganistano Islamo Respublika, Čagčaranas, Kabulas, Heratas, Kalaji Nau | 1 |
| Airija, Dublinas | 1,6 |
| Austrijos Respublika, Viena | 1,1 |
| Argentinos Respublika, Buenos Airės | 1 |
| Baltarusijos Respublika: |  |
| Minskas | 0,8 |
| Gardinas | 0,7 |
| Belgijos Karalystė, Briuselis | 1,2 |
| Čekijos Respublika, Praha | 0,9 |
| Danijos Karalystė, Kopenhaga | 1,2 |
| Egipto Arabų Respublika, Kairas | 1 |
| Estijos Respublika, Talinas | 0,9 |
| Graikijos Respublika, Atėnai | 1,1 |
| Gruzija, Tbilisis | 0,9 |
| Ispanijos Karalystė: |  |
| Madridas | 1 |
| Valensija | 1 |
| Italijos Respublika, Roma | 1,3 |
| Izraelio Valstybė, Tel Avivas | 1,3 |
| Japonija, Tokijas | 2 |
| Jungtinė Karalystė, Londonas | 1,7 |
| Jungtinės Amerikos Valstijos: |  |
| Vašingtonas | 1,3 |
| Niujorkas | 2,2 |
| Čikaga | 1,1 |
| Kanada, Otava | 1,1 |
| Kazachstano Respublika, Astana, Alma Ata | 0,8 |
| Kinijos Liaudies Respublika, Pekinas | 1,5 |
| Latvijos Respublika, Ryga | 0,9 |
| Lenkijos Respublika: |  |
| Varšuva | 0,9 |
| Seinai | 0,6 |
| Nyderlandų Karalystė, Haga | 1,2 |
| Norvegijos Karalystė, Oslas | 1,2 |
| Portugalijos Respublika, Lisabona | 0,9 |
| Prancūzijos Respublika: |  |
| Paryžius | 1,6 |
| Strasbūras | 1,1 |
| Rusijos Federacija: |  |
| Maskva | 1,3 |
| Sankt Peterburgas | 0,9 |
| Kaliningradas | 0,8 |
| Sovetskas | 0,6 |
| Suomijos Respublika, Helsinkis | 1,2 |
| Švedijos Karalystė, Stokholmas | 1,2 |
| Šveicarijos Konfederacija, Ženeva | 1,5 |
| Šventasis Sostas | 1,3 |
| Turkijos Respublika, Ankara | 1 |
| Ukraina, Kijevas | 0,9 |
| Vengrijos Respublika, Budapeštas | 1 |
| Vokietijos Federacinė Respublika: |  |
| Berlynas | 1,2 |
| Bona | 0,9 |

Pastaba. Gyvenamųjų patalpų nuomos lygio vietos koeficientai taikomi šio nutarimo 4 punkte nustatytoms išlaidų normoms.

\_\_\_\_\_\_\_\_\_\_\_\_\_\_